CELEX: 32017D0177
Language: el
Date: 2017-01-31 00:00:00
Title: Εκτελεστική απόφαση (ΕΕ) 2017/177 της Επιτροπής, της 31ης Ιανουαρίου 2017, σχετικά με τη συμμόρφωση της κοινής πρότασης για τη δημιουργία του σιδηροδρομικού εμπορευματικού διαδρόμου «Amber» με το άρθρο 5 του κανονισμού (ΕΕ) αριθ. 913/2010 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2017) 141]

2.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 28/69
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/177 ΤΗΣ ΕΠΙΤΡΟΠΉΣ
   της 31ης Ιανουαρίου 2017
   σχετικά με τη συμμόρφωση της κοινής πρότασης για τη δημιουργία του σιδηροδρομικού εμπορευματικού διαδρόμου «Amber» με το άρθρο 5 του κανονισμού (ΕΕ) αριθ. 913/2010 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2017) 141]
      
   
   (Τα κείμενα στην ουγγρική, πολωνική, σλοβακική και σλοβενική γλώσσα είναι τα μόνα αυθεντικά)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 913/2010 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2010, σχετικά με το ευρωπαϊκό σιδηροδρομικό δίκτυο για ανταγωνιστικές εμπορευματικές μεταφορές (1), και ιδίως το άρθρο 5 παράγραφος 6,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 5 παράγραφος 5 του κανονισμού (ΕΕ) αριθ. 913/2010, τα αρμόδια υπουργεία σιδηροδρομικών μεταφορών της Ουγγαρίας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας έστειλαν στην Επιτροπή επιστολή δήλωσης προθέσεων, η οποία παρελήφθη στις 7 Απριλίου 2016. Η επιστολή περιελάμβανε πρόταση για τη δημιουργία του σιδηροδρομικού εμπορευματικού διαδρόμου «Amber» στην επικράτεια των εν λόγω τεσσάρων κρατών μελών.
            
         
               (2)
            
            
               Η Επιτροπή εξέτασε την εν λόγω πρόταση σύμφωνα με το άρθρο 5 παράγραφος 6 του κανονισμού (ΕΕ) αριθ. 913/2010 και θεωρεί ότι είναι σύμφωνη με το άρθρο 5 του εν λόγω κανονισμού για τους λόγους που εκτίθενται κατωτέρω.
            
         
               (3)
            
            
               Τα κριτήρια που προβλέπονται στο άρθρο 4 του κανονισμού έχουν ληφθεί υπόψη στην πρόταση. Ο προτεινόμενος σιδηροδρομικός εμπορευματικός διάδρομος, ο οποίος διασχίζει το έδαφος περισσότερων των τριών κρατών μελών, διευκολύνει τις συνδέσεις μεταξύ των θαλάσσιων λιμένων της Αδριατικής στη Δημοκρατία της Σλοβενίας και των λιμένων εσωτερικής ναυσιπλοΐας του Δούναβη στην Ουγγαρία και στη Σλοβακική Δημοκρατία. Επίσης, συμβάλλει στη βελτίωση των συνδέσεων με μείζονος σημασίας διατροπικούς τερματικούς σταθμούς οδικών-σιδηροδρομικών μεταφορών στα ενδιαφερόμενα κράτη μέλη και προσφέρει απευθείας εμπορευματική διαδρομή ανατολικά των Άλπεων. Μπορεί επίσης να προωθήσει την ανάπτυξη των σιδηροδρομικών μεταφορών με τη Σερβία και, ενδεχομένως, να βελτιώσει τη σιδηροδρομική κυκλοφορία στο σύνολο των ανατολικών συνόρων της ΕΕ και στη χερσαία γέφυρα Ευρώπης-Ασίας.
            
         
               (4)
            
            
               Επιπλέον, τα αποτελέσματα των ερευνών αγοράς που συνηγορούν υπέρ του σιδηροδρομικού εμπορευματικού διαδρόμου «Amber» καταδεικνύουν ότι υπάρχει κυκλοφοριακή ζήτηση κατά μήκος της προτεινόμενης διαδρομής, μεταξύ άλλων για μεταφορές από τους λιμένες προς την ενδοχώρα μέσω της δυτικής Ουγγαρίας από και προς τον θαλάσσιο λιμένα του Koper, καθώς και μεταφορές μεταξύ των ανατολικών περιφερειών της Πολωνίας, της Σλοβακίας και της Ουγγαρίας. Οι μελέτες καταδεικνύουν ότι υπάρχει δυναμικό για αλλαγή του τρόπου εκτέλεσης των μεταφορών και αύξηση της κυκλοφορίας κατά μήκος του διαδρόμου.
            
         
               (5)
            
            
               Οι εμπλεκόμενοι διαχειριστές υποδομής έχουν εκφράσει την πλήρη στήριξή τους στον εν λόγω νέο σιδηροδρομικό εμπορευματικό διάδρομο και, σύμφωνα με την επιστολή δήλωσης προθέσεων, οι εν δυνάμει αιτούντες έχουν εκδηλώσει ενδιαφέρον για τη χρησιμοποίησή του.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε δυνάμει του άρθρου 21 του κανονισμού (ΕΕ) αριθ. 913/2010,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η επιστολή δήλωσης προθέσεων που ελήφθη στις 7 Απριλίου 2016 σχετικά με τη δημιουργία του σιδηροδρομικού εμπορευματικού διαδρόμου «Amber», η οποία εστάλη στην Επιτροπή από τα αρμόδια υπουργεία σιδηροδρομικών μεταφορών της Ουγγαρίας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, και στην οποία προτείνεται η διαδρομή Koper — Λιουμπλιάνα–/Zalaszentivan — Sopron/Csorna –/(ουγγροσερβικά σύνορα) — Kelebia — Βουδαπέστη–/– Komárom — Leopoldov/Rajka — Μπρατισλάβα– Žilina — Κατοβίτσε/Κρακοβία — Βαρσοβία/Łuków — Terespol — (πολωνολευκορωσικά σύνορα) ως κύρια διαδρομή του σιδηροδρομικού εμπορευματικού διαδρόμου «Amber» είναι σύμφωνη με το άρθρο 5 του κανονισμού (ΕΕ) αριθ. 913/2010.
   Άρθρο 2
   Η παρούσα απόφαση απευθύνεται στην Ουγγαρία, στη Δημοκρατία της Πολωνίας, στη Δημοκρατία της Σλοβενίας και στη Σλοβακική Δημοκρατία.
   
      Βρυξέλλες, 31 Ιανουαρίου 2017.
      
         
            Για την Επιτροπή
         
         Violeta BULC
         
            Μέλος της Επιτροπής
         
      
   
   
      (1)  ΕΕ L 276 της 20.10.2010, σ. 22.